Malema en kie in die hof | Maroela Media
Die saak teen Julius Malema, geskorste ANC-jeugligaleier, en sy medebeskuldigdes het Vrydag in die hooggeregshof in Polokwane voorgekom.
Die saak is tot 23 April 2013 uitgestel. Aanklagte van swendelary is nou ook tot die klagte van geldwassery, wat hy tans in die gesig staar, bygevoeg.
Malema het met 'n donker pak en rooi das by die hof opgedaag. Die polisie-teenwoordigheid buite die hof was hoog, soos vroeër gewaarsku is. Rolle doringdraad en swaar gewapende polisiebeamptes was by die ingang en omliggende gebiede te sien.
Luide musiek kon 'n blok ver gehoor word waar Malema-ondersteuners Donderdagaand 'n nagwaak vir hom gehou het. Malema het na die hofverrigtinge met hulle gaan praat en gesê dat klagtes van swendelary ernstig is en dat hy selfs lewenslange tronkstraf opgelê kan word, maar hy het geen "vlinders in sy maag" oor die saak nie.